b'\n_START_ARTICLE_\nWalther Rathenau\n_START_PARAGRAPH_\nWalther Rathenau (29. syyskuuta 1867 \xe2\x80\x93 24. kes\xc3\xa4kuuta 1922) oli saksalainen poliitikko, tehtailija ja kirjailija. H\xc3\xa4n toimi maansa ulkoministerin\xc3\xa4 Weimarin tasavallan aikana helmikuusta 1922 alkaen. H\xc3\xa4n allekirjoitti tuona vuonna 16. huhtikuuta Rapallon sopimuksen Neuvosto-Ven\xc3\xa4j\xc3\xa4n kanssa._NEWLINE_Rathenau kuului ensimm\xc3\xa4isen maailmansodan j\xc3\xa4lkeen Saksan demokraattiseen puolueeseen. H\xc3\xa4n nousi sodan aikana is\xc3\xa4ns\xc3\xa4, huomattavan liikemies Emil Rathenaun perustaman AEG-yhti\xc3\xb6n johtoon._NEWLINE_Ennen toimimistaan ulkoministerin\xc3\xa4 Rathenau oli ollut maan j\xc3\xa4lleenrakennusministeri. H\xc3\xa4n kuului Saksan juutalaisv\xc3\xa4est\xc3\xb6\xc3\xb6n ja olikin hyvin ep\xc3\xa4suosittu \xc3\xa4\xc3\xa4rioikeistolaisen keskuudessa._NEWLINE_Rathenau kuoli \xc3\xa4\xc3\xa4rioikeistolaisten salamurhaajien ampumana Berliiniss\xc3\xa4. Yksi juonittelijoista oli tuleva kirjailija Ernst von Salomon, joka tosin vain v\xc3\xa4litti ampujille auton, josta laukaukset tulivat. H\xc3\xa4n sai silti vankeustuomion. Surman taustalla oli Weimarin tasavallassa toiminut nationalistinen terroristij\xc3\xa4rjest\xc3\xb6 Organisation Consul.'